**צוהר לעולמם של צעירים עולי אתיופיה בישראל**

**מטרות:**

הכרות עם הלבטים של עולים צעירים

הזדהות עם העולים

שח על מורשת והעברתה בישראל

מתאים לכתות ט ומעלה

**המהלך:**

* **פתיח:** סרטון או מצגת המראים מראות מחג הסיגד בארמון הנציב בירושלים בליווי הסבר קצר על החג (כדאי לאסוף מידע מהתלמידים) (ראו בנספח-מידע למורה על החג)  
  <http://www.youtube.com/watch?v=6vmKu-Z4lhc> (אפשר להסתפק בחלק מהמצגת)

אפשרות נוספת. הקרנת הסרטון: נוסעת אל עצמה- אסתר רדא, בו מספרת הזמרת על יחסה למסורת האתיופית. <http://www.youtube.com/watch?v=lFdOTOsZmmM>

* **לימוד:** עבודה בקבוצות עם דף הלימוד. קריאת דבריהם של צעירים עולי אתיופיה, ודיון בהם.
* **אסיף:** דיון: איך לדעתכם ראוי לחגוג היום בישראל את חג הסיגד

**הצעות הרחבה וגיוון:**

**חשוב:** לאתר עולי אתיופיה בכיתה, בבית הספר או בקהילה ולהזמין אותם לספר על החג כפי שהכירו או שמעו עליו

**אפשר גם לבנות שיעור משוכלל יותר**

כל קבוצה תקבל את אחת הדמויות ותצטרך לאפיין היטב את הדמות שלה (אפשר גם אפיון ויזואלי). ואז לחשוב כיצד הוא ירצה לחגוג היום את החג. כדאי לחשוב על מוטיב מעשי אחד. כל קבוצה תמנה נציג שיביא את עמדותיה למליאה

במליאה, ידונו 3 נציגים בשאלה, כיצד ראוי שעולי אתיופיה יחגגו את החג כיום. כל דמות צריכה להבליט את עמדותיה.

אפשר לנהל כשיעור על היחס למסורת לאו דווקא בקשר לחג הסיגד

**"שפה היא כמו עיניים" צוהר לעולי אתיופיה**

**לפניכם דבריהם של מספר צעירים עולים מאתיופיה המדברים על מורשתם.**

1. **בקבוצות, קראו את דבריהם**
2. **בחרו עם מי אתם מזדהים והסבירו למה**
3. **כיצד לדעתכם הדובר חוגג את חג הסיגד?**
4. **שפה היא כמו עיניים**

צעירים שרוצים ללמוד את שפת הוריהם משתתפים בשיעורי אמהרית במכללת לוינסקי בתל אביב.

התלמידה **קאסה ביינסאין**: "טבעי לשאוף ללמוד את השפה שבה הוריך מדברים. חבל שאשלוט בשפה זרה (אנגלית), ולא אדע את השפה שבה הורי מדברים". ביינסאין רוצה ללמוד אמהרית, כדי לנהל שיחה עם משפחתה ועם אתיופים בחוץ לארץ, לקרא באתרים אתיופיים ולהיות מעורה במתרחש באתיופיה. היא מתמצתת את חשיבות השפה כך: "סבא שלי נהג לומר כי שפה היא כמו עיניים".

**ליאור אבבה** מכיר בפוטנציאל הטמון בידיעת השפה: "אנחנו צריכים להיות בקשרים עסקים ואחרים עם העם האתיופי. ברגע שאבקר באתיופיה, נצטרך להשתמש באמהרית, וזאת תהיה בושה לא לדעת את השפה של הארץ שממנה באו הורינו".

**אסמרה ביקדאין**: "אני מרגיש שחסר משהו ממני. זאת השפה של ההורים שלי. באתי להעשיר את עצמי, ללמוד את השפה שאמורה היתה להיות שפת אימי, כי הגעתי לארץ בגיל שש, אך גדלתי על העברית. אני יודע שאמהרית היא שפה ספרותית ועשירה במטאפורות, ורצוני ללמוד אותה, ודרכה להבין את הורי ואת תרבותם".

**מעובד מתוך מאמר מאת: גרמאו מנגיסטו - ידיעות נגט פורסם ב: 13/05/2011**  <http://www.beteisrael.co.il/article.asp?ArtId=1456>

1. **"הגיע הזמן להתקדם"**

אומר **אורי מקונן**, סטודנט במכללה: אין מה להשקיע בלימוד העבר. מה שהיה היה, אנחנו כאן בישראל, וצריכים להסתכל לעתיד ולהשתלב כמה שיותר טוב בסביבה החדשה, לא להשען על העבר אלא להתקדם ולהצליח בכל התחומים. ממילא אני לא יכול לשכוח שאני אתיופי ותמיד יהיה גם מי שיזכיר לי.

הזקנים עסוקים בעבר, הם מספרים איך היה שם טוב ומצטערים: מה כבר יש לנו פה, אבל אנחנו הצעירים יודעים ששם היינו בכפרים ישנים וכאן המציאות היא מתקדמת וצריך רק להתמקד בזה. יש לנו מספיק קשיים בקליטה גם ככה, הנוסטלגיה לא מועילה לנו. אני למשל שיניתי את השם האתיופי שלי 'גרמאו' לאורי ואני לא מוכן לדבר עם החברים שלי באמהרית.

1. **"אדם ללא תורה וחכמה הולך בחושך"**

**רועי טמניו** מחדרה הוא קייס אתיופי בסך הכל בן 18, מה שהופך אותו לקייס הכי צעיר בישראל.

"על מנת שיכתירו אותך לקייס אתה נדרש ללמוד הרבה מאוד", מסביר הקייס טמניו, "אתה נדרש להתפלל את כל התפלות בעל פה, לדעת את כל התורה וכמובן את שפת ה'גז'. טמניו הוא נצר לשושלת קייסים שעלתה לארץ במבצע שלמה, וכבר מגיל 12 החל אביו ללמד אותו את השפה והמסורת האתיופית.

”הדור הצעיר השתלב בחברה הישראלית והתחבר יותר ליהדות הישראלית. אנחנו הקייסים מנסים לגדל אותם על השפה שלנו אך לעיתים מרגישים שהם לא רוצים לדעת מהיכן הם באו. אני מנסה לשלב את היהדות הישראלית עם זו האתיופית כי אני חושב שחשוב מאוד לדעת מצד אחד מאין באת ומה הם השורשים שלך ובעקבות כך לדעת לאן אתה רוצה ללכת.

"יש משפט במסורת האתיופית שאומר כי אדם ללא תורה וללא חכמה הוא כאדם ההולך בחושך. במסורת האתיופית ישנה הרבה מאוד חכמה, אמונה ומוסר וזה מה שמייחד את העדה האתיופית ובכלל את עם ישראל.

מעובד לפי: נטעאל בנדל, כיפה <http://www.kipa.co.il/family/51226.html> 15/03/2013

1. **חג הסיגד-"לרדת מן ההר"**

**דני אדינו אבבה, עיתונאי ישראלי, יוצא אתיופיה:** "האם נגזר עלינו להתפלל גם מפה לשם? איני חושב שיש לבטל את הסיגד על כל חלקיו, אך יש לערוך חשבון נפש לגבי המתכונת הנוכחית שלו. לחג היו שלושה מרכיבים מהותיים: החשש הממשי שבני הקהילה ינטשו את דרך התורה ויתנצרו, חשש מהתבוללות והכמיהה לשוב לארץ ישראל. הגשמנו את שיבת ציון וגם החשש מהתבוללות אינו קיים עוד. אם כן, מדוע אנחנו ממשיכים לעלות אל ההר ולדקלם את אותם פסוקים, שנדמה כי אבד עליהם הכלח?

החג הזה היה יכול לשמש לנו קרש קפיצה להפצת ההיסטוריה שלנו, כיהודים שחורים ושונים. אך מאז עלייתנו ארצה לא השכלנו לגייס אותו לטובתנו, אלא הסתגרנו בד' אמותינו. אני חושב שיש להפוך את החג לסוג של מימונה לבני העדה, כמו זו של יוצאי צפון אפריקה. אנחנו צריכים לחזק בחג הזה את ההיבטים החברתיים, ולא להבליט את הנושא הדתי - שכבר אין בו צורך ממשי. מנהיגי העדה חייבים להבין שהדרת הציבור הלא אתיופי מהסיגד שוחקת אותו והופכת אותו ללא רלוונטי. יוצאי אתיופיה שנולדו כאן אינם שונים בהתנהלותם משאר הישראלים, ולכן אנחנו חייבים לעזוב את ההר. אסור לנו להמשיך להתבודד עליו, כי אין מנוס אלא למצוא דרך רלוונטית לשמר את החג לדורות הבאים. במתכונתו הנוכחית הוא עתיד להישכח מהר משאנחנו מתארים לעצמנו."

<http://musaf.bac.org.il/article/lbd-aal-hahar>

**נספח: חג הסיגד (חג ההשתחוייה) מאת הרב שרון שלום**

על פי המסורת, ביתא ישראל הם צאצאי שבט דן. ככל הנראה, בתקופת המלך ירבעם בן נבט גלה השבט לכוש עקב מלחמה שהתחוללה בין השבטים, בה לא רצה ליטול חלק. "ביתא ישראל" היו מנותקים במשך דורות מן העולם ושימרו את מסורתם התרבותית בתנאים של בידוד וריחוק ממרכזי היהדות. מעבר לכך, הם גם סבלו מתנאים סוציאליים קשים ביותר שנוצרו עקב האנטישמיות והשנאה הנוראה אשר היו לנחלתה של העדה בתקופת גלותה. התנ"ך בשלמותו היה בידי "ביתא ישראל". קיימנו ושמרנו על כל מצוות התורה, קלה כחמורה, מתוך מסירות נפש ומתוך אמונה חזקה ומוצקה בצור ישראל וגואלו!

"ביתא ישראל" קיימה את מסורת החגים השונים בדרכים משלה. השוני בין לוח החגים המקובל לבין לוח החגים שהיה נהוג באתיופיה הוא, שלוח השנה של "ביתא ישראל" אינו כולל בתוכו חגים שהתחדשו אחרי חורבן בית שני [חנוכה, פורים, ל"ג בעומר, ט"ו בשבט]. כאן מקומו המיוחד של חג הסיגד. זהו חג יחודי שאינו קיים בלוח השנה בשאר קהילות ישראל בשום ואריאציה.

**מקור החג**  המקור התנכ"י לחג הוא בספר נחמיה: "ויפתח עזרא הספר לעיני כל העם כי מעל כל העם היה וכפתחו עמדו כל העם: ויברך עזרא את ה' הא-לוקים הגדול ויענו כל העם אמן אמן ... **ויקדו וישתחוו** לה' אפים ארצה" (נחמיה ח'/ה-ו)  
"ויקומו ... ויקראו בספר תורת ה' א-להיהם רבעית היום ורבעית מתודים **ומשתחוים** לה' א-להיהם" (נחמיה ט' ג)

**זמנו של החג**  הזמן אשר בו נחגג החג במשך דורות רבים הוא בכ"ט חשוון, 50 ימים לאחר יום הכיפורים. חג הסיגד מגשר בין חשבון הנפש של הפרט, שזמנו יום הכיפורים, לבין מקור האסון המרכזי של עם ישראל - הגלות, שבאה בגלל העדר יחסי אנוש מתוקנים. הנחת המוצא אומרת שכדי להיות ראוי לעלייה לירושלים אין די בצום יום הכיפורים, בתיקון בתחום האישי. יש לקיים במשך שבעה שבועות ספירה של ימים המוארים באור החזק של התשובה האישית והכפרה של יום הכיפורים. ביום החמישים עם סגירת המעגל השלם של ספירה זו עלינו לשוב אל חויית יום הכיפורים, אך הפעם - כקולקטיב (כקבוצה, עם) שעבר חוייה מתקנת ועלייה במתח הערכי, האישי והחברתי.

**ההכנות לסיגד**  יום לפני הסיגד התכוננו כולם, מקטן ועד גדול, בהתרגשות רבה לקראת יום המחר. נהוג היה להכין את בגדי החג, ולכבסם.. בכדי להגיע בזמן נאלצו לפעמים לצאת למסע ממושך של כמה ימים. בערב החג נהוג היה להתפלל תפילות מיוחדות לכבוד החג. לפני תחילת התפילה נהגו ה"כהנים" או זקני העדה לעלות למקום התפילה בהר, לוודא שהוא נקי וטהור, ולחזק את הגדר שהקיפה את המקום. בחלק הקדמי של הגדר הוכן מקום להנחת האורית (תורה).

**מיקום הסיגד**  את הסיגד קיימנו תמיד על הר גבוה. כיום בישראל מתכנסים בארמון הנציב בירושלים הצופה אל הר הבית.

**יום הסיגד**  השכם בבוקר כל בני הכפר והאורחים שהגיעו טבלו בנהר, ולבשו את בגדי החג הנקיים. כולם התאספו, כאיש אחד בלב אחד, בצלות בית (בית הכנסת). ה"כהנים" הוציאו את האורית (תורה) בשירה, והנשים השמיעו קולות שמחה. כך, כאשר ספר האורית צועד בראש השיירה צעדנו במעלות ההר. חלק מן העולים אל ההר נשאו על גבם או על ראשם אבן שסימלה את ההכנעה לפני ה' ואת הרצון לבקש סליחה על החטאים. בהגיענו למקום התפילה פתחו ה"כהנים" בתפילות היום, וכך היה הסדר:

א. תפילות על ירושלים ועל הרצון להשתחוות לקב"ה בירושלים.  
ב. פניית הכהן הראשי אל הקהל בחובת זכירה ושמירה על חוקי התורה.  
ג. קריאה מהאורית (התורה): סיפור התגלות הקב"ה בהר סיני, נחמיה ט' - חידוש הברית בין העם לבין ה' בימי שיבת ציון, ויקרא כ"ו וכן דברים כ"ז-כ"ח - הברכות והקללות.

הכהנים תרגמו את הדברים משפת הגעז[(שפת](http://www.etzion.org.il/dk/1to899/628daf.htm" \l "fn9#fn9) הקודש של ביתא ישראל) לשפה המדוברת - אמהרית או טיגרית. לקראת סיום כולם מבקשים סליחה ומחילה על חטאיהם, כורעים על ברכיהם ומשתחווים ארצה תוך כדי פרישת כפיהם אל השמיים. אחר כך תוקעים בחצוצרות ואומרים "כשם שזכינו לחגוג את החג השנה, כך נזכה לקיים אותו בשנה הבאה בירושלים".

היום נחתם כאשר יורדים מן ההר בשמחה ובריקודים אל בית צלות, ושם מתקיימת סעודת המצווה שחותמת את היום הנשגב, את חג הסיגד.

**משמעותו של החג** מספר מוקדים קשורים במהות החג:  
**א.** הסיגד מזכיר את מתן תורה בהר סיני כיסוד הברית עם ה'.  
**ב.** בחג מציינים את חידוש הברית על ידי הגולים שחזרו לירושלים בימי שיבת ציון.  
**ג.** הסיגד שימש הזדמנות להזכיר ל"ביתא ישראל" המרוחקים משאר עם ישראל את הצורך להיות נאמנים למצוות לתורה ולירושלים, על אף הסבל הכרוך בכך.  
**ד.** החג היווה הזדמנות ל"ביתא ישראל" להכיר בתשובה, להפגין את נאמנותם לברית ולפנות בצום ובתחינה לאביהם שבשמים.  
**ה.** הסיגד איפשר פיוס בין אנשים. הוא יצר תחושה של אחדות, ושל ביטחון.

**סוף דבר**  הנה בחסדי ה' יתברך אשר גמל עם עבדיו חסד, וקיים הבטחתו לקיבוץ עם הקודש בארץ הקודש, אל יעלה בליבנו שום שמץ של מחשבה שהגענו אל התכלית, אל השלמות, אל פסגת ההר, ולנסות להשליך את העבר. אלא אדרבה, יש מקום להמשיך מנהג יפה זה של חג הסיגד לפחות ברובד הרעיוני והעמוק.  
לעלות לירושלים, לעיר שעושה כל ישראל חברים, ושם להגביר את האהבה, את הסליחה, ואת השאיפה לסובלנות ולהבנה הדדית. להגביר את החיפוש המשותף להתחברות ולהתלכדות, עד אשר "נכון יהיה הר בית ה' בראש ההרים", מתוך 'בהתאסף ראשי עם יחד שבטי ישראל'.  
ואם יהפוך חג הסיגד בעתיד לחג לאומי, יהיה זה שכרנו ותרומתנו לעם קודש בארץ הקודש.

**"ובאו ציון ברינה ושמחת עולם על ראשם**"